АҞӘА, ԥхынгәы 15 - Sputnik. Аԥсны Апрокуратура хада ашьаусԥшааратә усбарҭа дааннакылеит Арепатриациа афонд иатәу аԥарақәа рацәаны еимиҵәеит ҳәа агәызҩара ззыҟоу уаанӡа изышьҭаз Амиран Лакербаиа. Абри атәы аанацҳауеит Апрокуратура хада асаит.
Ари аус иалаҟьашьуп ҳәа иара убас рыӡбахә ҳәоуп Аԥсадгьыл ахь архынҳәразы уаанӡатәи аминистр Беслан Дбар, Арепатриациазы афонд атехникатә хылаԥшразы анџьныр Денис Ақаҩба. Рыхҩыкгьы харас ирыдырҵоит рҽеидкыланы заа еибыҳәаны Арепатриациа иатәу аԥара рацәаны, зеиԥшла 25 296 598 мааҭ еимырҵәеит ҳәа.
Урҭ рганахьала ашьаус хацыркын хәажәкыра 23 рзы. Аҟәа ақалақьтә ӡбарҭа Ақаҩба аҩнтәи абаандаҩра иқәырҵеит ҩымз ҳәа, лаҵара 23 рҟынӡа.
ИАЕ "РемСтрой2012" аиҳабы Амиран Лакербаиеи Арепатриациазы уаанӡатәи аминистр Беслан Дбари мшаԥы 23 рзы рыԥшаара рыларҳәеит.
Иазгәаҭоуп агәызҩара ззыҟоу Лакербаиа аамҭала иаанкыларазы азҵаара рыӡбарц Аҟәатәи ақалақьтә ӡбарҭахь ашәҟәы шырышьҭуа.